‘सिन्धु पत्रकारिता सेतो बाघ’ बाट पौडेल सम्मानित
कान्तिपुर दैनिकका उपसम्पादक ऋषिराम पौडेल ‘सिन्धु पत्रकारिता सेतो बाघ’ बाट सम्मानित हुनुभएको छ ।
चित्र मिजारसिन्धुपाल्चोक, कात्तिक १ गते । कान्तिपुर दैनिकका उपसम्पादक ऋषिराम पौडेल ‘सिन्धु पत्रकारिता सेतो बाघ’ बाट सम्मानित हुनुभएको छ । सुनकोशी गाउँपालिकाले बुधबार विजयादशमीको चियापान तथा सम्मान कार्यक्रम गर्दै नेपाल पत्रकार महासङ्घ जिल्ला शाखाका पूर्व सभापतिसमेत रहनुभएका पौडेललाई सम्मान गरेको हो ।वि.सं २०४९ सालबाट सिन्धु पत्रकारिताको यात्रामा लाग्नुभएका पौडेलका कलमले सिन्धुको समृद्धिमा टेवा पुगेको भन्दै सुनकोशी गापाले सम्मान गरेको उक्त गाउँपालिकाका अध्यक्ष टपिन्द्रप्रसाद तिमल्सिनाले जानकारी दिनुभयो । पौडेलको पत्रकारिता गर्व गर्न र अनुकरण गर्न लायक भएको पनि तिमल्सिनाले बताउनुभयो । सुनकोशी गाउँपालिका–४ यमुनाडाँडा स्थायी घर भएका पौडेलले विकट गाउँका जनजीवनका अवस्थालाई राज्यसमक्ष पुर्‍याउन पत्रकारितामार्फत योगदान गर्नुभएको थियो ।सञ्चारकर्मी पौडेलले सिन्धुपाल्चोकमा दर्जनौँ पत्रकार उत्पादन गर्नुभएको थियो । सो गापाले एसइई र प्लस टुमा उत्कृष्ट अङ्क ल्याउने विद्यार्थी र गापाका कर्मचारीलाई पुरस्कृत गरेको थियो ।